Nog ŉ UKZN-koshuis aan die brand gesteekŉ Koshuis is Maandag (26 Sept. 2016) op die UKZN se Pietermaritzburg-kampus aan die brand gesteek. Foto: Facebook via Jerm Lt.kol. Thulani Zwane, woordvoerder van die polisie, het gesê die gebou op die Pietermaritzburg-kampus is omstreeks 07:15 deur ŉ groep van ongeveer vyf mense aan die brand gesteek. Hulle het nadat hulle die brand gestig het op die vlug geslaan. Zwane het gesê ŉ saak van brandstigting word ondersoek en niemand is nog in hegtenis geneem nie. Volgens ŉ African News Agencya (ANA-) korrespondent op die toneel, lyk dit asof die koshuis se televisiekamer aan die brand gesteek is. Daar was Maandagoggend geen berigte van protesaksie op die kampus nie en dit het gelyk asof klasse normaalweg voortgegaan het. Die universiteit kon nie vir kommentaar bereik word nie. Die UKZN se Pietermaritzburg-kampus het verlede week onder gewelddadige betogings deurgeloop nadat studente hulle by die landwye #FeesMustFall-betogings geskaar het. ŉ Brand is by die Malherbe-koshuis begin, voertuie is met klippe bestook en een student is beseer toe die polisie rubberkoeëls, skokgranate en traangas afgevuur het. Nege studente is Donderdag in hegtenis geneem en is steeds in polisieaanhouding. Hulle sal na verwagting Vrydag om borgtog aansoek doen.